En omfordeling af tilskuddene til teatre betyder, at de nordjyske teatre kan se frem til et højere tilskud de kommende år. Det er Kulturminister Betel Haarder, der flytter penge fra hovedstadens scener til blandt andet de nordjyske. - Fordelingen af statens tilskud til små storbyteatre er i dag skæv mellem hovedstad og provins. Derfor har jeg besluttet at sætte en omfordeling i gang fra 2017 og indfase den frem til 2024, fortæller Bertel Haarder. Det er små 500.000 kroner årligt, der bliver omfordelt fra de københavnske teatre til andre dele af landet. Teater Nordkraft i Aalborg er et af de teatre, der kan se frem til flere penge, men her modtages nyheden med blandede følelser. - Det er en utrolig dejlig nyhed, fordi vi har været bagefter i mange år. Men det er selvfølgelig lidt træls, at de bliver taget fra de små teatre i København, som jeg ved også har det svært, siger Teaterleder Jacob Højgaard Jørgensen fra Teater Nordkraft. Ændringen i tilskuddet vil kunne mærkes på de lokale teatre fra 2018 og så slå gradvist igennem indtil 2024.

Opsummering:
Kulturministeren ændrer fordeling af tilskud til teatre. Han flytter penge fra hovedstaden og ud i landet, men pengene modtages med blandede følelser i Teater Nordkraft.